Apophoreta (Epigrammaton liber XIV)
I 
Synthesibus dum gaudet eques dominusque senator
Dumque decent nostrum pillea sumpta Iovem;
Nec timet aedilem moto spectare fritillo,
Cum videat gelidos tam prope verna lacus:
5
Divitis alternas et pauperis accipe sortes:
Praemia convivae dent sua quisque suo.
'Sunt apinae tricaeque et si quid vilius istis.'
Quis nescit? vel quis tam manifesta negat?
Sed quid agam potius madidis, Saturne, diebus,
10
Quos tibi pro caelo filius ipse dedit?
Vis scribam Thebas Troiamve malasve Mycenas?
'Lude,' inquis, 'nucibus'. Perdere nolo nuces.
 II 
Quo vis cumque loco potes hunc finire libellum:
Versibus explicitumst omne duobus opus.
Lemmata si quaeris cur sint adscripta, docebo:
Ut, si malueris, lemmata sola legas.
 III Pugillares citrei 
Secta nisi in tenues essemus ligna tabellas,
Essemus Libyci nobile dentis onus.
 IV Quinquiplices 
Caede iuvencorum domini calet area felix,
Quinquiplici cera cum datur altus honos.
 V Pugillares eborei 
Languida ne tristes obscurent lumina cerae,
Nigra tibi niveum littera pingat ebur.
 VI Triplices 
Tunc triplices nostros non vilia dona putabis,
Cum se venturam scribet amica tibi.
 VII Pugillares membranei 
Esse puta ceras, licet haec membrana vocetur:
Delebis, quotiens scripta novare voles.
 VIII Vitelliani 
Nondum legerit hos licet puella,
Novit quid cupiant Vitelliani.
 IX Idem 
Quod minimos cernis, mitti nos credis amicae.
Falleris: et nummos ista tabella rogat.
 X Chartae maiores 
Non est, munera quod putes pusilla,
Cum donat vacuas poeta chartas.
 XI Chartae epistulares 
Seu leviter noto, seu caro missa sodali
Omnes ista solet charta vocare suos.
 XII Loculi eborei 
Hos nisi de flava loculos implere moneta
Non decet: argentum vilia ligna ferant.
 XIII Loculi lignei 
Si quid adhuc superest in nostri faece locelli,
Munus erit. Nihil est: ipse locellus erit.
 XIV Tali eborei 
Cum steterit nullus vultu tibi talus eodem,
Munera me dices magna dedisse tibi.
 XV Tesserae 
Non sim talorum numero par tessera, dum sit
Maior, quam talis, alea saepe mihi.
 XVI Turricula 
Quae scit compositos manus improba mittere talos,
Si per me misit, nil nisi vota feret.
 XVII Tabula lusoria 
Hac mihi bis seno numeratur tessera puncto;
Calculus hac gemino discolor hoste perit.
 XVIII Calculi 
Insidiosorum si ludis bella latronum,
Gemmeus iste tibi miles et hostis erit.
 XIX Nuces 
Alea parva nuces et non damnosa videtur;
Saepe tamen pueris abstulit illa natis.
 XX Theca libraria 
Sortitus thecam calamis armare memento:
Cetera nos dedimus, tu leviora para.
 XXI Graphiarium 
Haec tibi erunt armata suo graphiaria ferro:
Si puero dones, non leve munus erit.
 XXII Dentiscalpium 
Lentiscum melius: sed si tibi frondea cuspis
Defuerit, dentes pinna levare potest.
 XXIII Auriscalpium 
Si tibi morosa prurigine verminat auris,
Arma damus tantis apta libidinibus.
 XXIV Acus aurea 
Splendida ne madidi violent bombycina crines,
Figat acus tortas sustineatque comas.
 XXV Pectines 
Quid faciet nullos hic inventura capillos
Multifido buxus quae tibi dente datur?
 XXVI Crines 
Chattica Teutonicos accendit spuma capillos:
Captivis poteris cultior esse comis.
 XXVII Sapo 
Si mutare paras longaevos cana capillos,
Accipe Mattiacas - quo tibi calva? - pilas.
 XXVIII Umbella 
Accipe quae nimios vincant umbracula soles:
Sit licet et ventus, te tua vela tegent.
 XXIX Causea 
In Pompeiano tecum spectabo theatro:
Mandatus populo vela negare solet.
 XXX Venabula 
Excipient apros expectabuntque leones,
Intrabunt ursos, sit modo firma manus.
 XXXI Culter venatorius 
Si deiecta gemas longo venabula rostro,
Hic brevis ingentem comminus ibit aprum.
 XXXII Parazonium 
Militiae decus hoc gratique erit omen honoris,
Arma tribunicium cingere digna latus.
 XXXIII Pugio 
Pugio, quem curva signat brevis orbita vena.
Stridentem gelidis hunc Salo tinxit aquis.
 XXXIV Falx 
Pax me certa ducis placidos curvavit in usus.
Agricolae nunc sum, militis ante fui.
 XXXV Securicula 
Cum fieret tristis solvendis auctio nummis,
Haec quadringentis milibus empta fuit.
 XXXVI Ferramenta tonsoria 
Tondendis haec arma tibi sunt apta capillis;
Unguibus hic longis utilis, illa genis.
 XXXVII Scrinium 
Selectos nisi das mihi libellos,
Admittam tineas trucesque blattas.
 XXXVIII Fasces calamorum 
Dat chartis habiles calamos Memphitica tellus;
Texantur reliqua tecta palude tibi.
 XXXIX Lucerna cubicularis 
Dulcis conscia lectuli lucerna,
Quidquid vis facias licet, tacebo.
 XL Cicindela 
Ancillam tibi sors dedit lucernae,
Totas quae vigil exigit tenebras.
 XLI Lucerna polymyxos 
Inlustrem cum tota meis convivia flammis
Totque geram myxos, una lucerna vocor.
 XLII Cereus 
Hic tibi nocturnos praestabit cereus ignes:
Subducta est puero namque lucerna tuo.
 XLIII Candelabrum Corinthium 
Nomina candelae nobis antiqua dederunt:
Non norat parcos uncta lucerna patres.
 XLIV Candelabrum ligneum 
Esse vides lignum; servas nisi lumina, fiet
De candelabro magna lucerna tibi.
 XLV Pila paganica 
Haec quae difficili turget paganica pluma,
Folle minus laxast et minus arta pila.
 XLVI Pila trigonalis 
Si me nobilibus scis expulsare sinistris,
Sum tua. Tu nescis? rustice, redde pilam.
 XLVII Follis 
Ite procul, iuvenes: mitis mihi convenit aetas:
Folle decet pueros ludere, folle senes.
 XLVIII Harpasta 
Haec rapit Antaei velox in pulvere draucus,
Grandia qui vano colla labore facit.
 XLIX Halteres 
Quid pereunt stulto fortes haltere lacerti?
Exercet melius vinea fossa viros.
 L Galericulum 
Ne lutet inmundum nitidos ceroma capillos,
Hac poteris madidas condere pelle comas.
 LI Strigiles 
Pergamon has misit. Curvo destringere ferro:
Non tam saepe teret lintea fullo tibi.
 LII Gutus corneus 
Gestavit modo fronte me iuvencus:
Verum rhinocerota me putabas.
         
 LIII Rhinoceros 
Nuper in Ausonia domini spectatus harena
Hic erit ille tibi, cui pila taurus erat.
 LIV Crepitacillum 
Si quis plorator collo tibi vernula pendet,
Haec quatiat tenera garrula sistra manu.
 LV Flagellum 
Proficies nihil hoc, caedas licet usque, flagello,
Si tibi purpureo de grege currit equus.
 LVI Dentifricium 
Quid mecum est tibi? me puella sumat:
Emptos non soleo polire dentes.
 LVII Myrobalanum 
Quod nec Vergilius nec carmine dicit Homerus,
Hoc ex unguento constat et ex balano.
 LVIII Aphronitrum 
Rusticus es? nescis, quid Graeco nomine dicar:
Spuma vocor nitri. Graecus es? aphronitrum.
 LIX Opobalsama 
Balsama me capiunt, haec sunt unguenta virorum:
Delicias Cosmi vos redolete, nurus.
 LX Lomentum 
Gratum munus erit scisso nec inutile ventri,
Si clara Stephani balnea luce petes.
 LXI Lanterna cornea 
Dux lanterna viae clusis feror aurea flammis,
Et tuta est gremio parva lucerna meo.
 LXII Lanterna de vesica 
Cornea si non sum, numquid sum fuscior? aut me
Vesicam, contra qui venit, esse putat?
 LXIII Tibiae 
Ebria nos madidis rumpit tibicina buccis:
Saepe duas pariter, saepe monaulon habet.
 LXIV Fistula 
Quid me conpactam ceris et harundine rides?
Quae primum structa est fistula talis erat.
 LXV Soleae lanatae 
Defuerit si forte puer soleasque libebit
Sumere, pro puero pes erit ipse sibi.
 LXVI Mamillare 
Taurino poteras pectus constringere tergo:
Nam pellis mammas non capit ista tuas.
 LXVII Muscarium pavoninum 
Lambere quae turpes prohibet tua prandia muscas,
Alitis eximiae cauda superba fuit.
 LXVIII Muscarium bubulum 
Sordida si flavo fuerit tibi pulvere vestis,
Colligat hunc tenui verbere cauda levis.
 LXIX Copta Rhodiaca 
Peccantis famuli pugno ne percute dentes:
Clara Rhodos coptam quam tibi misit edat.
 LXX Priapus siligineus 
Si vis esse satur, nostrum potes esse Priapum:
Ipsa licet rodas inguina, purus eris.
 LXXI Porcus 
Iste tibi faciet bona Saturnalia porcus,
Inter spumantes ilice pastus apros.
 LXXII Botulus 
Qui venit botulus mediae tibi tempore brumae,
Saturni septem venerat ante dies.
 LXXIII Psittacus 
Psittacus a vobis aliorum nomina discam:
Hoc didici per me dicere &7caesar have&.
 LXXIV Corvus 
Corve salutator, quare fellator haberis?
In caput intravit mentula nulla tuum.
 LXXV Luscinia 
Flet Philomela nefas incesti Tereos, et quae
Muta puella fuit, garrula fertur avis.
 LXXVI Pica 
Pica loquax certa dominum te voce saluto:
Si me non videas, esse negabis avem.
 LXXVII Cavea eborea 
Si tibi talis erit, qualem dilecta Catullo
Lesbia plorabat, hic habitare potest.
 LXXVIII Narthecium 
Artis ebur medicae narthecia cernis: habebis
Munera, quae cuperet Paccius esse sua.
 LXXIX Flagra 
Ludite lascivi, sed tantum ludite, servi:
Haec signata mihi quinque diebus erunt.
 LXXX Ferulae 
Invisae nimium pueris grataeque magistris,
Clara Prometheo munere ligna sumus.
 LXXXI Pera 
Ne mendica ferat barbati prandia nudi
Dormiat et tetrico cum cane, pera rogat.
 LXXXII Scopae 
In pretio scopas testatur palma fuisse.
Otia sed scopis nunc analecta dedit.
 LXXXIII Scalptorium eboreum 
Defendet manus haec scapulas mordente molesto
Pulice, vel si quid pulice sordidius.
 LXXXIV Manuale 
Ne toga barbatos faciat vel paenula libros,
Haec abies chartis tempora longa dabit.
 LXXXV Lectus pavoninus 
Nomina dat spondae pictis pulcherrima pinnis
Nunc Iunonis avis, sed prius Argus erat.
 LXXXVI Ephippium 
Stragula succincti venator sume veredi:
Nam solet a nudo surgere ficus equo.
 LXXXVII Stibadia 
Accipe lunata scriptum testudine sigma.
Octo capit; veniat quisquis amicus erit.
 LXXXVIII Gustatorium 
Femineam nobis cherson si credis inesse,
Deciperis: pelagi mascula praeda sumus.
 LXXXIX Mensa citrea 
Accipe felices, Atlantica munera, silvas:
Aurea qui dederit dona, minora dabit.
 XC Mensa acerna 
Non sum crispa quidem nec silvae filia Maurae,
Sed norunt lautas et mea ligna dapes.
 XCI Dentes eborei 
Grandia taurorum portant qui corpora, quaeris,
An Libycas possint sustinuisse trabes?
 XCII Quinquepedal 
Puncta notis ilex et acuta cuspide clusa
Saepe redemptoris prodere furta solet.
 XCIII Pocula archetypa 
Non est ista recens nec nostri gloria caeli:
Primus in his Mentor, dum facit illa, bibit.
 XCIV Calices audaces 
Nos sumus audacis plebeia toreumata vitri,
Nostra neque ardenti gemma feritur aqua.
 XCV Phiala aurea caelata 
Quamvis Callaïco rubeam generosa metallo,
Glorior arte magis: nam Myos iste labor.
 XCVI Calices Vatinii 
Vilia sutoris calicem monimenta Vatini
Accipe; sed nasus longior ille fuit.
 XCVII Lances chrysendetae 
Grandia ne viola parvo chrysendeta mullo:
Ut minimum, libras debet habere duas.
 XCVIII Vasa Arretina 
Arretina nimis ne spernas vasa monemus:
Lautus erat Tuscis Porsena fictilibus.
 XCIX Bascauda 
Barbara de pictis veni bascauda Britannis;
Sed me iam mavolt dicere Roma suam.
 C Panaca 
Si non ignotast docti tibi terra Catulli,
Potasti testa Raetica vina mea.
 CI Boletaria 
Cum mihi boleti dederint tam nobile nomen,
Prototomis - pudet heu! - servio coliculis.
 CII Calices Surrentini 
Accipe non vili calices de pulvere natos,
Sed Surrentinae leve toreuma rotae.
 CIII Colum nivarium 
Setinos, moneo, nostra nive frange trientes:
Pauperiore mero tingere lina potes.
 CIV Saccus nivarius 
Attenuare nives norunt et lintea nostra:
Frigidior colo non salit unda tuo.
 CV Urceoli ministratorii 
Frigida non deerit, non deerit calda petenti.
Sed tu morosa ludere parce siti.
 CVI Urceus fictilis 
Hic tibi donatur pansa ruber urceus ansa.
Stoicus hoc gelidam Fronto petebat aquam.
 CVII Calathi 
Nos Satyri, nos Bacchus amat, nos ebria tigris,
Perfusos domini lambere docta pedes.
 CVIII Calices Saguntini 
Quae non sollicitus teneat servetque minister,
Sume Saguntino pocula facta luto.
 CIX Calices gemmati 
Gemmatum Scythicis ut luceat ignibus aurum,
Aspice. Quot digitos exuit iste calix!
 CX Ampulla potoria 
Hac licet in gemma, servat quae nomina Cosmi,
Luxuriose, bibas, si foliata sitis.
 CXI Crystallina 
Frangere dum metuis, franges crystallina: peccant
Securae nimium sollicitaeque manus.
 CXII Nimbus vitreus 
A Iove qui veniet, miscenda ad pocula largas
Fundet nimbus aquas: hic tibi vina dabit.
 CXIII Murrina 
Si caldum potas, ardenti murra Falerno
Convenit et melior fit sapor inde mero.
 CXIV Patella Cumana 
Hanc tibi Cumano rubicundam pulvere testam
Municipem misit casta Sibylla suam.
 CXV Calices vitrei 
Aspicis ingenium Nili: quibus addere plura
Dum cupit, a quotiens perdidit auctor opus!
 CXVI Lagona nivaria 
Spoletina bibis vel Marsis condita cellis:
Quo tibi decoctae nobile frigus aquae?
 CXVII Idem 
Non potare nivem, sed aquam potare recentem
De nive commenta est ingeniosa sitis.
 CXVIII Idem 
Massiliae fumos miscere nivalibus undis
Parce, puer, constet ne tibi pluris aqua.
 CXIX Matella fictilis 
Dum poscor crepitu digitorum et verna moratur,
O quotiens paelex culcita facta mea est!
 CXX Ligula argentea 
Quamvis me ligulam dicant equitesque patresque,
Dicor ab indoctis lingula grammaticis.
 CXXI Coclearia 
Sum cocleis habilis, sed nec minus utilis ovis.
Numquid scis, potius cur cocleare vocer?
 CXXII Anuli 
Ante frequens, sed nunc rarus nos donat amicus.
Felix, cui comes est non alienus eques.
 CXXIII Dactyliotheca 
Saepe gravis digitis elabitur anulus unctis,
Tuta mea fiet sed tua gemma fide.
 CXXIV Toga 
Romanos rerum dominos gentemque togatam
Ille facit, magno qui dedit astra patri.
 CXXV Idem 
Si matutinos facilest tibi perdere somnos,
Attrita veniet sportula saepe toga.
 CXXVI Endromis 
Pauperis est munus, sed non est pauperis usus:
Hanc tibi pro laena mittimus endromida.
 CXXVII Canusinae fuscae 
Haec tibi turbato Canusina simillima mulso
Munus erit. Gaude: non cito fiet anus.
 CXXVIII Bardocucullus 
Gallia Santonico vestit te bardocucullo.
Cercopithecorum paenula nuper erat.
 CXXIX Canusinae rufae 
Roma magis fuscis vestitur, Gallia rufis,
Et placet hic pueris militibusque colos.
 CXXX Paenula scortea 
Ingrediare viam caelo licet usque sereno,
Ad subitas numquam scortea desit aquas.
 CXXXI Lacernae coccineae 
Si veneto prasinove faves, quid coccina sumes?
Ne fias ista transfuga sorte, vide.
 CXXXII Pilleum 
Si possem, totas cuperem misisse lacernas:
Nunc tantum capiti munera mitto tuo.
 CXXXIII Lacernae Baeticae 
Non est lana mihi mendax, nec mutor aheno.
Sic placeant Tyriae: me mea tinxit ovis.
 CXXXIV Fascia pectoralis 
Fascia, crescentes dominae compesce papillas,
Ut sit quod capiat nostra tegatque manus.
 CXXXV Lacernae albae 
Amphitheatrali nos commendamus ab usu,
Cum teget algentes alba lacerna togas.
 CXXXVI Cenatoria 
Nec fora sunt nobis nec sunt vadimonia nota:
Hoc opus est, pictis accubuisse toris.
 CXXXVII Focale 
Si recitaturus dedero tibi forte libellum,
Hoc focale tuas adserat auriculas.
 CXXXVIII Laena 
Tempore brumali non multum levia prosunt:
Calfaciunt villi pallia vestra mei.
 CXXXIX Mantele 
Nobilius villosa tegant tibi lintea citrum:
Orbibus in nostris circulus esse potest.
 CXL Cuculli Liburnici 
Iungere nescisti nobis, o stulte, lacernas:
Indueras albas, exue callaïnas.
 CXLI Udones Cilicii 
Non hos lana dedit, sed olentis barba mariti:
Cinyphio poterit planta latere sinu.
 CXLII Synthesis 
Dum toga per quinas gaudet requiescere luces,
Hos poteris cultus sumere iure tuo.
 CXLIII Tunicae Patavinae 
Vellera consumunt Patavinae multa trilices,
Et pingues tunicas serra secare potest.
 CXLIV Spongia 
Haec tibi sorte datur tergendis spongia mensis
Utilis, expresso cum levis imbre tumet.
 CXLV Paenula gausapina 
Is mihi candor inest, villorum gratia tanta,
Ut me vel media sumere messe velis.
 CXLVI Cervical 
Tingue caput Cosmi folio, cervical olebit:
Perdidit unguentum cum coma, pluma tenet.
 CXLVII Cubicularia gausapina 
Stragula purpureis lucent villosa tapetis.
Quid prodest, si te congelat uxor anus?
 CXLVIII Lodices 
Nudo stragula ne toro paterent,
Iunctae nos tibi venimus sorores.
 CXLIX Amictorium 
Mammosas metuo; tenerae me trade puellae,
Ut possint niveo pectore lina frui.
 CL Cubicularia polymita 
Haec tibi Memphitis tellus dat munera: victa est
Pectine Niliaco iam Babylonos acus.
 CLI Zona 
Longa satis nunc sum; dulci sed pondere venter
Si tumeat, fiam tunc tibi zona brevis.
 CLII Gausapum quadratum 
Lodices mittet docti tibi terra Catulli:
Nos Helicaonia de regione sumus.
 CLIII Semicinctium 
Det tunicam locuples: ego te praecingere possum.
Essem si locuples, munus utrumque darem.
 CLIV Lanae amethystinae 
Ebria Sidoniae cum sim de sanguine conchae,
Non video, quare sobria lana vocer.
 CLV Lanae albae 
Velleribus primis Apulia, Parma secundis
Nobilis; Altinum tertia laudat ovis.
 CLVI Lanae Tyriae 
Nos Lacedaemoniae pastor donavit amicae:
Deterior Ledae purpura matris erat.
 CLVII Lanae Pollentinae 
Non tantum pullo lugentes vellere lanas,
Sed solet et calices haec dare terra suos.
 CLVIII Idem 
Lana quidem tristis, sed tonsis nata ministris,
Quales non primo de grege mensa citat.
 CLIX Tomentum Leuconicum 
Oppressae nimium vicina est fascia plumae?
Vellera Leuconicis accipe rasa sagis.
 CLX Tomentum Circense 
Tomentum concisa palus Circense vocatur.
Haec pro Leuconico stramina pauper emit.
 CLXI Pluma 
Lassus Amyclaea poteris requiescere pluma,
Interior cycni quam tibi lana dedit.
 CLXII Faenum 
Fraudata tumeat fragilis tibi culcita mula.
Non venit ad duros pallida cura toros.
 CLXIII Tintinabulum 
Redde pilam: sonat aes thermarum. Ludere pergis?
Virgine vis sola lotus abire domum.
 CLXIV Discus 
Splendida cum volitant Spartani pondera disci,
Este procul, pueri: sit semel ille nocens.
 CLXV Cithara 
Reddidit Eurydicen vati: sed perdidit ipse,
Dum sibi non credit nec patienter amat.
 CLXVI Idem 
De Pompeiano saepe est eiecta theatro
Quae duxit silvas detinuitque feras.
 CLXVII Plectrum 
Fervida ne trito tibi pollice pusula surgat,
Exornent docilem candida plectra lyram.
 CLXVIII Trochus 
Inducenda rota est: das nobis utile munus:
Iste trochus pueris, at mihi cantus erit.
 CLXIX Idem 
Garrulus in laxo cur anulus orbe vagatur?
Cedat ut argutis obvia turba trochis.
 CLXX Signum Victoriae aureum 
Haec illi sine sorte datur, cui nomina Rhenus
Vera dedit. Deciens adde Falerna, puer.
 CLXXI BROYTOY PAIDION fictile 
Gloria tam parvi non est obscura sigilli:
Istius pueri Brutus amator erat.
 CLXXII Sauroctonos Corinthius 
Ad te reptanti, puer insidiose, lacertae
Parce: cupit digitis illa perire tuis.
 CLXXIII Hyacinthus in tabula pictus 
Flectit ab inviso morientia lumina disco
Oebalius, Phoebi culpa dolorque, puer.
 CLXXIV Hermaphroditus marmoreus 
Masculus intravit fontis, emersit utrumque:
Pars est una patris, cetera matris habet.
 CLXXV Danae picta 
Cur a te pretium Danae, regnator Olympi,
Accepit, gratis si tibi Leda dedit?
 CLXXVI Persona Germana 
Sum figuli lusus russi persona Batavi.
Quae tu derides, haec timet ora puer.
 CLXXVII Hercules Corinthius 
Elidit geminos infans nec respicit anguis.
Iam poterat teneras hydra timere manus.
 CLXXVIII Hercules fictilis 
Sum fragilis: sed tu, moneo, ne sperne sigillum:
Non pudet Alciden nomen habere meum.
 CLXXIX Minerva argentea 
Dic mihi, virgo ferox, cum sit tibi cassis et hasta,
Quare non habeas aegida. 'Caesar habet.'
 CLXXX Europe picta 
Mutari melius tauro, pater optime divum,
Tunc poteras, Io cum tibi vacca fuit.
 CLXXXI Leandros marmoreus 
Clamabat tumidis audax Leandros in undis:
'Mergite me, fluctus, cum rediturus ero.'
 CLXXXII Sigillum gibberi fictile 
Ebrius haec fecit terris, puto, monstra Prometheus:
Saturnalicio lusit et ipse luto.
 CLXXXIII Homeri Batrachomachia 
Perlege Maeonio cantatas carmine ranas
Et frontem nugis solvere disce meis.
 CLXXXIV Homerus in pugillaribus membraneis 
Ilias et Priami regnis inimicus Ulixes
Multiplici pariter condita pelle latent.
 CLXXXV Vergili Culex 
Accipe facundi Culicem, studiose, Maronis,
Ne nucibus positis &7arma virumque& legas.
 CLXXXVI Vergilius in membranis 
Quam brevis inmensum cepit membrana Maronem!
Ipsius vultus prima tabella gerit.
 CLXXXVII MENANDROY THAIS 
Hac primum iuvenum lascivos lusit amores;
Nec Glycera pueri, Thais amica fuit.
 CLXXXVIII Cicero in membranis 
Si comes ista tibi fuerit membrana, putato
Carpere te longas cum Cicerone vias.
 CLXXXIX Monobyblos Properti 
Cynthia - facundi carmen iuvenale Properti -
Accepit famam, non minus ipsa dedit.
 CXC Titus Livius in membranis 
Pellibus exiguis artatur Livius ingens,
Quem mea non totum bibliotheca capit.
 CXCI Sallustius 
Hic erit, ut perhibent doctorum corda virorum,
Primus Romana Crispus in historia.
 CXCII Ovidi Metamorphosis in membranis 
Haec tibi, multiplici quae structa est massa tabella,
Carmina Nasonis quinque decemque gerit.
 CXCIII Tibullus 
Ussit amatorem Nemesis lasciva Tibullum,
In tota iuvit quem nihil esse domo.
 CXCIV Lucanus 
Sunt quidam, qui me dicant non esse poetam:
Sed qui me vendit bybliopola putat.
 CXCV Catullus 
Tantum magna suo debet Verona Catullo,
Quantum parva suo Mantua Vergilio.
 CXCVI Calvi de aquae frigidae usu 
Haec tibi quae fontes et aquarum nomina dicit,
Ipsa suas melius charta natabat aquas.
 CXCVII Mulae pumilae 
His tibi de mulis non est metuenda ruina:
Altius in terra paene sedere soles.
 CXCVIII Catella Gallicana 
Delicias parvae si vis audire catellae,
Narranti brevis est pagina tota mihi.
 CXCIX Asturco 
Hic brevis ad numeros rapidum qui colligit unguem,
Venit ab auriferis gentibus Astur equus.
 CC Canis vertragus 
Non sibi, sed domino venatur vertragus acer,
Inlaesum leporem qui tibi dente feret.
 CCI Palaestrita 
Non amo quod vincat, sed quod succumbere novit
Et didicit melius THN EPIKLINOPALÆN.
 CCII Simius 
Callidus emissas eludere simius hastas,
Si mihi cauda foret, cercopithecus eram.
 CCIII Puella Gaditana 
Tam tremulum crisat, tam blandum prurit, ut ipsum
Masturbatorem fecerit Hippolytum.
 CCIV Cymbala 
Aera Celaenaeos lugentia matris amores
Esuriens Gallus vendere saepe solet.
 CCV Puer 
Sit nobis aetate puer, non pumice levis,
Propter quem placeat nulla puella mihi.
 CCVI Cestos 
Collo necte, puer, meros amores,
Ceston de Veneris sinu calentem.
 CCVII Idem 
Sume Cytheriaco medicatum nectare ceston:
Ussit amatorem balteus iste Iovem.
 CCVIII Notarius 
Currant verba licet, manus est velocior illis:
Nondum lingua suum, dextra peregit opus.
 CCIX Concha 
Levis ab aequorea cortex Mareotica concha
Fiat: inoffensa curret harundo via.
 CCX Morio 
Non mendax stupor est, nec fingitur arte dolosa.
Quisquis plus iusto non sapit, ille sapit.
 CCXI Caput vervecinum 
Mollia Phrixei secuisti colla mariti.
Hoc meruit tunicam qui tibi, saeve, dedit?
 CCXII Pumilus 
Si solum spectes hominis caput, Hectora credas:
Si stantem videas, Astyanacta putes.
 CCXIII Parma 
Haec, quae saepe solet vinci, quae vincere raro,
Parma tibi, scutum pumilionis erit.
 CCXIV Comoedi pueri 
Non erit in turba quisquam MISOYMENOS ista:
Sed poterit quivis esse DIS EXAPATØN.
 CCXV Fibula 
Dic mihi simpliciter, comoedis et citharoedis,
Fibula, quid praestas? 'Carius ut futuant.'
 CCXVI Auceps 
Non tantum calamis, sed cantu fallitur ales,
Callida dum tacita crescit harundo manu.
 CCXVII Accipiter 
Praedo fuit volucrum: famulus nunc aucupis idem
Decipit et captas non sibi maeret aves.
 CCXVIII Obsonator 
Dic quotus et quanti cupias cenare, nec unum
Addideris verbum: cena parata tibi est.
 CCXIX Cor bubulum 
Pauper causidicus nullos referentia nummos
Carmina cum scribas, accipe cor, quod habes.
 CCXX Cocus 
Non satis est ars sola coco: servire palatum
Nolo: cocus domini debet habere gulam.
 CCXXI Craticula cum veribus 
Rara tibi curva craticula sudet ofella;
Spumeus in longa cuspide fumet aper.
 CCXXII Pistor dulciarius 
Mille tibi dulces operum manus ista figuras
Extruet: huic uni parca laborat apis.
 CCXXIII Adipata 
<poem>
Surgite: iam vendit pueris ientacula pistor
Cristataeque sonant undique lucis aves.